    

 10/03/2025

**ΔΕΛΤΙΟ ΤΥΠΟΥ ΙΑΤΡΙΚΩΝ ΣΥΛΛΟΓΩΝ Α.Μ.Θ.**

**Θέμα: Υποστελέχωση και υποχρηματοδότηση  στα νοσοκομεία της Περιφέρειας Ανατολικής Μακεδονίας και Θράκης**.

**Η υποστελέχωση σε ιατρικό προσωπικό  των παθολογικών κλινικών**, καθώς και των λοιπών τμημάτων στα περιφερειακά **νοσοκομεία της Δράμας και της Ξάνθης**, , έχει δημιουργήσει σοβαρά προβλήματα στη δευτεροβάθμια φροντίδα υγείας του πληθυσμού της Περιφέρειας Ανατολικής Μακεδονίας και Θράκης αλλά και στην λειτουργία **των νοσοκομείων Καβάλας, Κομοτηνής και Διδυμοτείχου**.

**Η λειτουργία των Τμημάτων Επειγόντων Περιστατικών (ΤΕΠ) και στα δυο περιφερειακά νοσοκομεία, Δράμας και Ξάνθης, έχει πλέον καταστεί μη ασφαλής**, θέτοντας σε κίνδυνο την υγεία και τη ζωή των ασθενών. Ταυτόχρονα, η ποιότητα των παρεχόμενων υπηρεσιών υγείας υποβαθμίζεται καθημερινά, ενώ το ιατρικό και νοσηλευτικό προσωπικό φτάνει στα όρια της εξάντλησης. Οι γιατροί, ιδιαίτερα οι μόνιμοι συνάδελφοι, βρίσκονται σε κατάσταση απόγνωσης, προσπαθώντας να καλύψουν τεράστια κενά σε ανθρώπινο δυναμικό και να ανταποκριθούν στις συνεχώς αυξανόμενες ανάγκες των πολιτών.

Μετά λύπης μας διαπιστώνουμε ότι και το **Γενικό Νοσοκομείο Καβάλας,** θεωρητικά καλά στελεχωμένο, αποδυναμώνεται από τα συνεχή εντέλλεσθε όπως και τα Αναισθησιολογικά Τμήματα των **Γενικών Νοσοκομείων Δράμας και Κομοτηνής** με τις αναγκαστικές μετακινήσεις αναισθησιολόγων προς το νοσοκομείο Ξάνθης. Το πρόβλημα επιδεινώνεται και από τις συνεχιζόμενες μετακινήσεις ιατρών από το **Νοσοκομείο Διδυμοτείχου**, το οποίο καλύπτει τις ανάγκες περίθαλψης ενός πληθυσμού μιας μεγάλης παραμεθόριας και απομακρυσμένης περιοχής. Το Υπουργείο Υγείας αντί να ενισχύσει το Νοσοκομείο Διδυμοτείχου, όχι μόνο δεν εγκρίνει την προκήρυξη όλων των κενών οργανικών θέσεων, αλλά δεν εγκρίνει ούτε και επαρκή αριθμό επικουρικού προσωπικού. Επιπλέον μετακινεί προσωπικό και περικόπτει και την ήδη ελλιπή, χρηματοδότηση για το 2025, δημιουργώντας **συνθήκες «ασφυξίας»** .

Το μήνυμα που εκπέμπουν τα νοσοκομεία της περιφέρειας μας είναι σαφές: **η υπάρχουσα κατάσταση δεν μπορεί να συνεχιστεί**. Οι μετακινήσεις συναδέλφων από όμορα νοσοκομεία και  οι συμβάσεις με ιδιώτες ιατρούς δεν επιλύουν το πρόβλημα. **Το  "ωφελέειν ή μη βλάπτειν" αφορά και τους χειρισμούς του Υπουργείου Υγείας**. Η σημερινή κατάσταση βλάπτει σοβαρά την υγεία ασθενών και ιατρών του δημοσίου συστήματος υγείας.

**Η Περιφέρεια ΑΜΘ έχει εγκαταλειφθεί από το Υπουργείο Υγείας**, παρά τις επανειλημμένες εκκλήσεις μας για διάλογο και παρέμβαση. Ως Πρόεδροι των Ιατρικών Συλλόγων, έχουμε ζητήσει επανειλημμένως συνάντηση με την ηγεσία του Υπουργείου Υγείας, παρουσία της 4ης Υγειονομικής Περιφέρειας (ΥΠΕ), καλώντας τους για επιτόπια εξέταση των υγειονομικών προβλημάτων της περιοχής, χωρίς να έχουμε λάβει καμία απάντηση.

Βρισκόμαστε πλέον σε αδιέξοδο. Δεν πρόκειται να επιτρέψουμε να κατηγορηθούμε για αδιαφορία ή να επωμιστούμε την ευθύνη για μια κατάσταση που μας έχει επιβληθεί από την κρατική αδράνεια.

**Καλούμε άμεσα το Υπουργείο Υγείας να αναλάβει τις ευθύνες του και να προχωρήσει σε ουσιαστικές λύσεις** για τη στελέχωση και τη στήριξη των νοσοκομείων της Περιφέρειας ΑΜΘ. Η Δημόσια Υγεία είναι αγαθό και αναφαίρετο δικαίωμα  και για τους πολίτες απομακρυσμένων και παραμεθόριων περιοχών όπως η Περιφέρεια Ανατολικής Μακεδονίας και Θράκης

**Οι πρόεδροι των Ιατρικών Συλλόγων της Περιφέρειας Ανατολικής Μακεδονίας και Θράκης**

**ΒΑΣΙΛΕΙΟΥ ΟΛΓΑ – Πρόεδρος Ι.Σ. Δράμας**

**ΑΝΤΩΝΙΟΥ ΑΝΑΣΤΑΣΙΑ– Πρόεδρος Ι.Σ. Καβάλας**

**ΣΠΑΝΟΠΟΥΛΟΣ ΙΩΑΝΝΗΣ – Πρόεδρος Ι.Σ. Ξάνθης**

**ΧΑΡΙΤΟΠΟΥΛΟΣ ΚΩΝ/ΝΟΣ – Πρόεδρος Ι.Σ. Ροδόπης**

**ΧΑΤΖΗΠΑΠΑΣ ΧΡΗΣΤΟΣ – Πρόεδρος Ι.Σ. Έβρου**